Petras Vyšniauskas

Petras Vyšniauskas (g. 1957 m. birželio 11 d., Plungėje) – džiazo muzikantas, saksofonistas, klarnetistas, LMTA Instrumentinės ir chorinės muzikos fakulteto Džiazo katedros profesorius, Plungės garbės pilietis, Lietuvos muzikų sąjungos narys, Didžiojo Lietuvos kunigaikščio Gedimino V laipsnio ordino kavalierius.

 Biografija 
 Išsilavinimas 
Petras Vyšniauskas gimė Plungėje, mokėsi Plungės I vidurinėje mokykloje ir kartu baigė Plungės vaikų muzikos mokyklą. 1972 m. įstojo į Stasio Šimkaus aukštesniąją muzikos mokyklą, po to – į Lietuvos konservatoriją, dabartinę Lietuvos muzikos ir teatro akademiją.

 Darbinė veikla 
1966–1978 m. dirbo vestuvių muzikantu, vėliau 1977–1986 m. – Vilniaus estradinių orkestrų ir ansamblių susivienijimo artistas saksofonistas, 1986–1991 m. – LTSR valst. filharmonijos džiazo kvarteto artistas, 1988–2003 m. – LMA (dabartinė LMTA) vyr. asistentas, nuo 2003 m. – docentas.
Yra tarptautinių konkursų žiuri narys. Nuo 2004 m. VšĮ Vilniaus festivaliai paskirtas tarptautinio festivalio „Jumbo“ meno vadovu.

 Muzikinė veikla 
Debiutas – 1982 metais Birštono džiazo festivalyje su legendiniu Lietuvos džiazo kolektyvo – P. Vyšniausko kvartetu. Tada kvartetui atiteko festivalio pagrindinis prizas. 1983 m. Visasąjunginiame estrados konkurse jo kvartetas tarp kelių tūkstančių kitų įvairaus žanro grupių pelnė II premiją (I premija niekam nebuvo skirta). P. Vyšniauskas buvo išrinktas geriausiu Tarybų Sąjungos saksofonininku, turėjo Metų džiazo muzikanto ir Lietuvos geriausio saksofonininko titulą.
Petras Vyšniauskas – pirmasis lietuvių džiazo muzikantas, koncertavęs Australijoje ir džiazo tėvynėje – JAV (1995). P. Vyšniauskas žinomas ne tik Lietuvoje, bet ir už jos ribų: jis dalyvavo prestižiniuose džiazo festivaliuose Detroite (JAV), Berlyne (Vokietija), Ciuriche, Ženevoje (Šveicarija), Perthe (Australija), Pori (Suomija), Varšuvoje (Lenkija), Niujorke, Vilniuje, Kaune ir kt. Gastroliavo JAV, Lenkojoje, Vokietijoje, Liuksemburge, Belgijoje, Olandijoje, Prancūzijoje, Ispanijoje, Rumunijoje ir kt.
P. Vyšniauskas koncertuoja ne tik su džiazo, bet ir su liaudies bei akademinės muzikos atlikėjais: Lietuvos kamerinis, Šv. Kristoforo, Lietuvos nacionalinis simfoninis orkestras, liaudies dainų atlikėja Veronika Povilionienė, užsienio muzikantais: Viačeslavas Ganelinas, Morton Feldman ir kt.
Daugelio šalių kompozitoriai savo kūrinius rašo Petrui Vyšniauskui, o jo kūriniai skamba daugiau kaip 50 dramos teatro spektaklių, filmuose Lietuvos ir Vakarų Europos šalyse. Jo iniciatyva Lietuvos kompozitoriai (F. Latėnas, A. Navakas, V. Bartulis, A. Šenderovas, V. Germanavičius, R. Racevičius, J. Cechanovičius) sukūrė įv. formų kūrinių saksofonui.

 Įvertinimai 
 Didžiojo Lietuvos kunigaikščio Gedimino V laipsnio ordinas (1998)
 Valst. premijos laureatas (1997)
 Lietuvos Vyriausybės meno premijos laureatas (1999)
 Plungės mst. garbės pilietis
 Dviejų Prancūzijos mst. garbės pilietis bei apdovanotas Prancūzijos Garbės medaliu
 Lietuvos nacionalinės kultūros ir meno premijos laureatas (2002)
 Įteiktas „Auksinio disko“ apdovanojimas (2002)
 „LT tapatybės“ apdovanojimas už Lietuvos vardo garsinimą kultūros srityje (2008)
 Pasaulio intelektinės nuosavybės organizacijos apdovanojimas už kūrybinę veiklą (2008)
 Baltijos Asamblėjos apdovanojimas „Už profesionalų praeities vertybių perteikimą muzikos avangardo kontekste ir baltų identiteto sklaidą pasaulyje” (2008).

Kategorija:Lietuvos džiazo muzikai
Kategorija:Lietuvos saksofonininkai
Kategorija:Lietuvos nacionalinės kultūros ir meno premijos laureatai
Kategorija:Saksofonistai